Carsten Hansen (S), 2013-01-11:
Jeg vil godt starte med at kvittere for en spændende debat og diskussion.
Vi, der har med landdistrikterne at gøre, mødes jo ikke, uden at det kører lidt højt, og vi har hver vores sådan ideologiske tilgang til det, men jeg vil også kvittere for det på den måde, at jeg i virkeligheden opfatter det sådan, at alle gerne vil noget godt for landdistrikterne.
Jeg vil gerne prøve at sætte et par enkelte ting i diskussionen lidt på plads ud fra, hvordan jeg ser det, og prøve at sige lidt mere om vores initiativer.
For det første var der meget diskussion om nedrivningspuljen.
Man kan sige, at det jo var en engangspulje.
Hvis det nu var så vigtigt, undrer det mig, at man ikke videreførte den.
Vi har sat 75 mio. kr. af om året til at udvikle og også afvikle nogle af de her bygninger, som skal væk.
Men 75 mio. kr. om året, bliver meget mere – det kan enhver forvisse sig om – end en engangspulje på 250 mio. kr. over 2 år, hvis man ganger det op med antal år.
Der har også været diskussionen om, og det undrer mig lidt, fra Venstres ordfører, at det var farlige mennesker, der var i visionsgruppen.
Jeg kan nu ikke sådan forstå, at kommunaldirektøren i Holstebro, Lars Møller, skulle være et farligt menneske eller Bonderøven eller Niels Hausgaard.
Det er nu første gang, jeg har hørt den betegnelse om dem.
Jeg tror, at de vil smile lidt af, at de skulle være farlige.
Så tog jeg faktisk i min tale afstand fra aktiv dødshjælp til mennesker, men især til landsbyer.
Jeg går ikke ind for det.
Men der er nogle, der siger, at der mangler både en overordnet målsætning og en overordnet strategi, og jeg vil da gerne sådan for arveprins Knud og de borgerlige gentage, at regeringens overordnede målsætning er at skabe et Danmark, der hænger sammen på et bæredygtigt grundlag, og at landdistrikterne skal være levedygtige og attraktive og med gode muligheder for et godt liv og mulighed for velfærd.
Vores strategi er jo, at vi vil fokusere på at identificere problemerne i landdistrikterne og løbende komme med forslag til løsninger.
Det afspejler sig også i vores tværgående forslag.
Vores initiativer bliver iværksat under hensyntagen til de fokusområder, vi har, under hensyn til regeringens forsigtighedsprincip, der betyder – i modsætning til under den tidligere regering – at finansieringen skal sikres, inden initiativerne sættes i værk.
Vi overtog jo en økonomi med et kæmpe hul i de offentlige finanser på 70 mia. kr., så derfor er der selvfølgelig vigtige hensyn at tage.
Men lad mig så nævne, at vi har fremrykket offentlige investeringer for 16 mia. kr., skabt grundlag for etablering af mange nye arbejdspladser, og her skal man huske på, at vi de sidste 3 år under VKO-regeringen faktisk tabte 160.000 private arbejdspladser, og landdistrikterne blev meget hårdt ramt.
Vi sikrede også med finansloven i 2012 en videreførelse af ordningen med redningshelikoptere og sikrede også en ekstra.
Vi udvidede endda lægehelikopterberedskabet med en ekstra helikopter.
Vi renoverer for 23 mia. kr. fra nu af og frem til år 2016 i et bredt forlig, der holder hånden under 10.000 arbejdspladser for bygningshåndværkere, og renoverer 50.000 almene boliger.
Venstre afslog at være med her.
Det undrer mig meget med det store engagement, som Venstre lægger i landdistrikterne.
Der er indgået en bredbåndsaftale, en udviklingspakke med forligspartierne til forbedring af store og små virksomheder.
Vi har sikret 170 nye studiepladser på maskinmesteruddannelsen, nedsat vækstteam, der skal komme med anbefalinger i forhold til vækst og beskæftigelse inden for turisme og oplevelsesøkonomi.
I de landdistrikter, der har tilbagegang eller tilbagegang i bosætning, kan man faktisk komme ud i landbrug, gartneri og fiskeri.
Man kan oven i købet få lov at bygge til.
Det giver nogle nye muligheder, nye planlægningsredskaber og mulighed for iværksætteri.
Så har nogle spurgt, hvad formålet skulle være med en minister.
Ja, for det første er vi hovedindgang for alle de aktører, som er i landdistrikterne.
Vi påpeger problemerne, vi koordinerer på tværs, vi løser udfordringerne i regeringen, og det er en funktion, som har fået stor anerkendelse også fra de private aktører rundtomkring.
For det andet sikrer vi en overvågning, dokumentation, udvikling i landdistrikterne med henblik på at etablere den fornødne viden.
Tænk bare på vores redegørelse, der kommer en gang om året.
For det tredje arbejder vi med en samfundsmæssig debat om, hvordan vi håndterer de forskellige relationer mellem by og land, og jeg synes, at visionsgruppen er et rigtig godt eksempel på det.
For det fjerde skaber vi grundlag for en koordinering og en understøttelse af den generelle indsats, ikke mindst i forhold til vækst og bosætning.
Jeg synes faktisk, vi har taget rigtig mange initiativer.
Når vi så kigger på, hvordan vi gennemfører de initiativer, vil jeg sige, at der er byfornyelsesloven, at vi er kommet med en hel boligpakke i forhold til området, kan man sige, at vi har taget hånd om Låsby-Svendsen-typerne, som vi diskuterede før, altså de der skruppelløse udlejere, som lejer ud til nomadefamilier.
Vi har sikret, at der nu kommer fleksboliger, altså at de her boliger, som ikke kan sælges, kan lejes ud, at helårsboliger kan bruges som sommerhusboliger.
Vi samler og målretter det i redegørelser, som jeg har sagt, vi laver en landdistriktskonference, vi får fokuseret de midler, som ligger i LAG-midlerne og landdistriktspuljen, mod vækst og beskæftigelse.
Vi samordner i forhold til de regionale vækstfora.
Vi laver lovforslag, der præciserer kommunernes mulighed for at tillade helårsboliger.
Vi har etableret rejsehold.
Vi har gjort landdistrikterne synlige i samfundsdebatten.
Vi inddrager det lokale og det frivillige engagement.
Så jeg synes ikke, det er rigtigt, når de borgerlige forsøger at sige, at der ikke sker en pind.
Men det er, som Søren Kierkegaard sagde engang: at livet leves forlæns, men forstås baglæns.
Det er måske de erfaringer, som man selv har gjort i sin egen tid, der gør, at man hænger fast i den opfattelse.
Men lad os nu komme på banen.
Lad nu Venstre komme ind, lad nu de borgerlige byde ind på, hvad det er for en udvikling, man gerne vil.